Malene Müllertz
Malene Müllertz, f. 1949, dansk keramiker og designer. Efter uddannelse på Kunsthåndværkerskolen 1965-70 var Malene Müllertz ansat på Bing & Grøndahl til 1973 og gik på Kunstakademiets afdeling for industriel design, før hun i 1975 fik eget værksted. 
Her har hun siden fremstillet krukker og kar, fade og skåle, overvejende som unikaarbejder i stentøj. 
Særlig opmærksomhed har Malene Müllertz fået for sine skrinlignende "æsker", små og store beholdere udført i mange forskellige former og teknikker (drejning, støbning og pladeteknik) og smykket med enkle og klare geometriske mønstre.